b'\n_START_ARTICLE_\nNissaga de poder\n_START_SECTION_\nArgument\n_START_PARAGRAPH_\nL\'argument gira al voltant d\'un incest entre l\'Eul\xc3\xa0lia (Emma Vilarasau) i en Mateu Montsol\xc3\xads (Jordi Dauder), fruit del qual fou el naixement d\'un fill, l\'Eduard (Eduard Farelo). Per\xc3\xb2 els Montsol\xc3\xads no es poden permetre l\'esc\xc3\xa0ndol que sorgiria en cas que aix\xc3\xb2 sort\xc3\xads a la llum, de manera que guarden el secret i fan creure a tothom que l\'Eduard \xc3\xa9s fill d\'una relaci\xc3\xb3 entre en Mateu i \xc3\x80ngels Estivill, amants de joventut (alhora, la matriarca de la fam\xc3\xadlia es pensa que l\'Eduard \xc3\xa9s fill de l\'Eul\xc3\xa0lia i un desconegut i no coneix l\'exist\xc3\xa8ncia de l\'incest). Quan al primer cap\xc3\xadtol de la s\xc3\xa8rie \xc3\x80ngels \xc3\xa9s assassinada alguns fets es precipiten i la lluita dels dos germans per ocultar el secret davant el m\xc3\xb3n i davant la pr\xc3\xb2pia fam\xc3\xadlia pren una dimensi\xc3\xb3 m\xc3\xa9s violenta i aferrissada. Mentrestant veiem, cap\xc3\xadtol rere cap\xc3\xadtol, com avan\xc3\xa7a la vida de cadascun dels membres de la fam\xc3\xadlia Montsol\xc3\xads._NEWLINE_L\'eix de la s\xc3\xa8rie, de fet, \xc3\xa9s la seva tem\xc3\xa0tica, molt pol\xc3\xa8mica quan es va emetre, en la que hi trobem en abund\xc3\xa0ncia els enganys i les tra\xc3\xafcions, els assassinats, les juguesques fr\xc3\xadvoles, l\'enveja, l\'avaricia, les relacions incestuoses, la cr\xc3\xadtica a la hipocresia, l\'homosexualitat, els xantatges i el joc brut aix\xc3\xad com les relacions m\xc3\xa9s t\xc3\xa8rboles entre els membres d\'una poderosa fam\xc3\xadlia enmig d\'una atmosfera asfixiant. Tot i ser tamb\xc3\xa9 l\'origen de la pol\xc3\xa8mica, aquests van ser, en gran part, els motius de l\'\xc3\xa8xit de la s\xc3\xa8rie, que va ser allargada en dues ocasions, Nissaga de Poder va ser una de les s\xc3\xa8ries m\xc3\xa9s populars a Catalunya.\n_START_SECTION_\nEl final\n_START_PARAGRAPH_\n(Aquest text revela secrets importants de l\'argument) El protagonista, Mateu Montsol\xc3\xads, reapareix quan l\'espectador el creia mort per salvar el seu n\xc3\xa9t Roger del segrest que s\'havia planejat per acabar d\'ensorrar la fam\xc3\xadlia (que est\xc3\xa0 en plena decad\xc3\xa8ncia). L\'Eul\xc3\xa0lia, que tampoc sabia que era viu, li salva la vida encara que el seu germ\xc3\xa0 l\'hagi amena\xc3\xa7at de mort per haver-li atribu\xc3\xaft tots els crims que havien com\xc3\xa8s junts (incl\xc3\xb2s el d\'en F\xc3\xa8lix, fill d\'en Mateu, assassinat en mans de l\'Eul\xc3\xa0lia) despr\xc3\xa9s de la seva aparent mort. A partir del moment de la reaparici\xc3\xb3 amb una de les frases m\xc3\xa9s recordades ("S\xc3\xb3c viu, Eul\xc3\xa0lia. Encara s\xc3\xb3c viu."), l\'argument es desenvolupa amb m\xc3\xa9s rapidesa fins a arribar al final en qu\xc3\xa8 els dos germans decideixen, per segona vegada, su\xc3\xafcidar-se en saber que en Mateu pateix un c\xc3\xa0ncer terminal. En la pen\xc3\xbaltima escena de la s\xc3\xa8rie es veuen els dos germans a bord d\'un iot que acabar\xc3\xa0 cremat arran de l\'incendi que provoquen.\n_START_SECTION_\nLa pol\xc3\xa8mica\n_START_PARAGRAPH_\nL\'audi\xc3\xa8ncia, la cr\xc3\xadtica i els mateixos actors i actrius de la s\xc3\xa8rie van manifestar-se en desacord envers com havia estat efectuada aquesta escena per culpa dels efectes t\xc3\xa8cnics de qualitat dubtosa -origen de moltes bromes posteriors que defensen que els germans estaven celebrant una barbacoa- despr\xc3\xa9s d\'haver-se ofert a cobrar menys per aconseguir uns efectes visuals de m\xc3\xa9s qualitat i a l\'al\xc3\xa7ada de la s\xc3\xa8rie i del seu argument._NEWLINE_Una de les coses m\xc3\xa9s criticades per part de l\'audi\xc3\xa8ncia \xc3\xa9s que la s\xc3\xa8rie s\'acab\xc3\xa9s sense que l\'Eduard sab\xc3\xa9s que l\'Eul\xc3\xa0lia -de qui s\'enamorava despr\xc3\xa9s de la mort de l\'Abril, la seva dona i filla del tercer germ\xc3\xa0 Montsol\xc3\xads (relaci\xc3\xb3 que feia que tres dels quatre avis que tenia el seu fill fossin els germans Montsol\xc3\xads)- era la seva mare. De fet, per\xc3\xb2, hagu\xc3\xa9s estat un error i quelcom for\xc3\xa7a fals que, despr\xc3\xa9s de la lluita a qu\xc3\xa8 s\'havien donat els Montsol\xc3\xads per ocultar el secret, aquest esdevingu\xc3\xa9s del domini p\xc3\xbablic en un hipot\xc3\xa8tic final. A m\xc3\xa9s, tampoc es reconeix la trama de la seq\xc3\xbcela de la s\xc3\xa8rie, on l\'Eduard descobreix el secret, com una part de l\'argument i, per tant, es considera que la s\xc3\xa8rie acaba en aquest punt esmentat.\n_START_SECTION_\nL\'Eul\xc3\xa0lia, indultada per l\'audi\xc3\xa8ncia\n_START_PARAGRAPH_\nDurant tota la s\xc3\xa8rie els guionistes juguen amb el fet que els espectadors entenguin per qu\xc3\xa8 l\'Eul\xc3\xa0lia fa el que fa. Es mostren dos or\xc3\xadgens de la mateixa conducta presa pels dos germans. Tots dos actuen per la via dels crims, per\xc3\xb2 mentre en Mateu actua per tal d\'evitar l\'esc\xc3\xa0ndol i el mou la mateixa hipocresia que domina a la seva mare, l\'Eul\xc3\xa0lia ho fa absolutament tot per a protegir el seu fill i per a alliberar-lo d\'aquesta esmentada hipocresia, de les aparences, la manca de compassi\xc3\xb3 i l\'exc\xc3\xa9s de rigidesa que l\'han convertida a ella en la dona freda i distant  que \xc3\xa9s i en l\'ovella negra de la fam\xc3\xadlia que, en realitat, \xc3\xa9s la que sempre agafa el brau per les banyes quan tot se\'n va en orris. _NEWLINE_Aquesta possible justificaci\xc3\xb3 dels crims comesos per l\'Eul\xc3\xa0lia, moltes vegades a contracor, fan possible que l\'espectador/a es vegi en la comprensi\xc3\xb3 vers la filla dels Montsol\xc3\xads i l\'ha convertida en un dels personatges de ficci\xc3\xb3 -si no el que m\xc3\xa9s- m\xc3\xa9s estimats de Catalunya.\n_START_SECTION_\nNissaga: l\'her\xc3\xa8ncia\n_START_PARAGRAPH_\nAmb la mort d\'Eul\xc3\xa0lia i Mateu Monsol\xc3\xads s\'acaba la s\xc3\xa8rie. Malgrat tot, degut a l\'\xc3\xa8xit de la telenovel\xc2\xb7la va sorgir un any m\xc3\xa9s tard la seq\xc3\xbcela "Nissaga: l\'her\xc3\xa8ncia" en qu\xc3\xa8 l\'acci\xc3\xb3 se situava uns anys m\xc3\xa9s tard de "Nissaga de Poder" de manera que els personatges eren m\xc3\xa9s grans. La s\xc3\xa8rie per\xc3\xb2, no va tenir la mateixa acceptaci\xc3\xb3 que la seva precedent.'